b'\n_START_ARTICLE_\nAlbert Einstein\n_START_SECTION_\nMladost\n_START_PARAGRAPH_\nEinstein je bil sin judovskih priseljencev. Njegov o\xc4\x8de Herman Einstein je bil trgovec , mati Paulina Einstein, rojena Koch, je bila h\xc4\x8di premo\xc5\xbenej\xc5\xa1ega trgovca z \xc5\xbeitom. Njegov o\xc4\x8de je za kratko obdobje odprl majhno trgovino z elektrotehni\xc5\xa1kimi potreb\xc5\xa1\xc4\x8dinami (njegov stric je prodajal dinamo). Star\xc5\xa1a sta se poro\xc4\x8dila v Stutgart-Bad Cannstattu. Rojstna hi\xc5\xa1a na Bahnhofstra\xc3\x9fe blizu \xc5\xbeelezni\xc5\xa1ke postaje in celotna sose\xc5\xa1\xc4\x8dina je bila uni\xc4\x8dena leta 1944 med zavezni\xc5\xa1kim bombardiranjem. Tam je danes majhen spomenik._NEWLINE_Hodil je v katoli\xc5\xa1ko osnovno \xc5\xa1olo. Na materino vztrajanje se je u\xc4\x8dil igrati violino. _NEWLINE_Pri petih letih mu je o\xc4\x8de pokazal \xc5\xbeepni kompas in Einstein je odkril, da je nekaj v \xc2\xbbpraznem\xc2\xab\xc2\xa0prostoru delovalo na iglo. To izku\xc5\xa1njo je kasneje opisal kot najve\xc4\x8dje razodetje v svojem \xc5\xbeivljenju. \xc4\x8ceprav je gradil modele in mehanske naprave, so imeli njegovo u\xc4\x8denje za po\xc4\x8dasno, verjetno zaradi disleksije, preproste plahosti ali morda zaradi redke in nenavadne zgradbe njegovih mo\xc5\xbeganov, (ki so jih preu\xc4\x8dili po njegovi smrti). Kasneje je svoji po\xc4\x8dasnosti pripisoval razvoj teorije relativnosti in dejal, da je razmi\xc5\xa1ljal o prostoru in \xc4\x8dasu kasneje kot ve\xc4\x8dina otrok in zaradi tega uporabil bolj razvit razum. Druga, novej\xc5\xa1a teorija o njegovem miselnem razvoju pojasnjuje, da je bolehal za Aspergerjevim sindromom, bolezenskim stanjem, povezanim z avtizmom._NEWLINE_Einstein se je za\xc4\x8del u\xc4\x8diti matematike pri pribli\xc5\xbeno dvanajstih letih. Obstajale so ponavljajo\xc4\x8de govorice, da je kasneje padel iz matematike, kar pa ni res. Do tega je pri\xc5\xa1lo le zaradi poznej\xc5\xa1ih sprememb v ocenjevanju. Dva njegova strica sta v poznem otro\xc5\xa1tvu in zgodnji mladosti vzpodbujala njegova umstvena zanimanja in mu predlagala in priskrbela knjige o znanosti in matematiki._NEWLINE_Leta 1884 se je dru\xc5\xbeina preselila v Zendling in leta 1889 je za\xc4\x8del obiskovati Luitpoldovo gimnazijo v M\xc3\xbcnchnu. \xc5\xa0olo je \xc5\xbee od vsega za\xc4\x8detka ob\xc4\x8dutil kot nasilje. O njegovih otro\xc5\xa1kih te\xc5\xbeavah in neuspehih v srednji \xc5\xa1oli je veliko poro\xc4\x8dil, ki pa jih ka\xc5\xbee jemati z zadr\xc5\xbekom. Res je za\xc4\x8del govoriti pozno in je do 7 leta povedano tiho ponavljal, vendar se je od vsega za\xc4\x8detka izra\xc5\xbeal v stavkih. V srednji \xc5\xa1oli mu ni \xc5\xa1lo slabo, bil pa je samosvoj, saj se je u\xc4\x8dil predvsem tisto, kar ga je zanimalo. Zelo dober je bil v matematiki in naravoslovju in dober v latin\xc5\xa1\xc4\x8dini. Sodobni tuji jeziki in posebno gr\xc5\xa1\xc4\x8dina pa so mu povzro\xc4\x8dali te\xc5\xbeave. K temu je treba dodati, da so bile \xc5\xa1ole tedaj druga\xc4\x8dne kot danes. Res je, da mu je profesor gr\xc5\xa1\xc4\x8dine rekel, da iz njega nikoli ni\xc4\x8d ne bo, sicer pa Einstein ni veljal za slabega dijaka. U\xc4\x8ditelji se niso niti pribli\xc5\xbeno zavedali njegovih zmo\xc5\xbenosti, vendar so te pri\xc5\xa1le na dan kasneje. Podobni primeri niso tako redki._NEWLINE_Leta 1894 se je dru\xc5\xbeina zaradi slabega poslovanja o\xc4\x8detove elektrotehni\xc5\xa1ke trgovine preselila v Pavio pri Milanu, kjer se je pozneje o\xc4\x8detu obrnilo \xc5\xa1e na slab\xc5\xa1e. Einstein je ostal v M\xc3\xbcnchnu, kjer je \xc5\xbeivel v malem podnajemni\xc5\xa1kem stanovanju, da bi kon\xc4\x8dal zadnji letnik gimnazije in maturiral. Po\xc4\x8dutil se je tako osamljenega, da si je po neki neprijazni pripombi profesorja pridobil zdravni\xc5\xa1ko spri\xc4\x8devalo, izstopil in zapustil \xc5\xa1olo. \xc5\xa0e pred koncem \xc5\xa1olskega leta je odpotoval, ne da bi maturiral, k star\xc5\xa1ema v Pavio in se odpovedal nem\xc5\xa1kemu dr\xc5\xbeavljanstvu. Nek \xc5\xbeivljenjepisec je pripomnil, da je to storil v zadnjem hipu. \xc4\x8ce bi namre\xc4\x8d po\xc4\x8dakal \xc5\xa1e kak mesec, se zaradi voja\xc5\xa1\xc4\x8dine ne bi mogel izseliti zakonito._NEWLINE_Na \xc5\xa0vicarski dr\xc5\xbeavni tehni\xc5\xa1ki visoki \xc5\xa1oli (ETH) v Z\xc3\xbcrichu je leta 1895 opravljal sprejemni izpit. Leta 1896 so mu svetovali naj se vpi\xc5\xa1e v zadnji letnik srednje \xc5\xa1ole. Maturiral je na kantonski srednji \xc5\xa1oli v Aarau. \xc5\xa0vicarske \xc5\xa1ole so bile znatno manj toge kot nem\xc5\xa1ke in so bolj upo\xc5\xa1tevale posebnost u\xc4\x8dencev. Leta v Aarau se je spominjal kot enega izmed svojih najprijetnej\xc5\xa1ih obdobij. Brez sprejemnega izpita se je vpisal na pedago\xc5\xa1ko smer Politehnike ETH, kjer je za\xc4\x8del \xc5\xa1tudirati matematiko in fiziko._NEWLINE_Leta 1898 je spoznal srbsko so\xc5\xa1olko in prijateljico Nikole Tesle Milevo Mari\xc4\x87. Pri \xc5\xa1tudiju mu je bil v veliko oporo Marcel Grossmann, ki mu je posojal svoje vestne zapiske iz predavanj in prepoznal njegovo nadarjenost. Pri u\xc4\x8diteljih je Einstein veljal za povpre\xc4\x8dnega in nedelavnega, vendar je samostojno in zavzeto \xc5\xa1tudiral tisto, kar ga je zanimalo. Med \xc5\xa1tudijem se je zbli\xc5\xbeal z Mari\xc4\x87evo. Leta 1900 je diplomiral, leto kasneje pa je prejel \xc5\xa1vicarsko dr\xc5\xbeavljanstvo. V nekem ban\xc4\x8dnem predalu v Berkeleyju je eden izmed izdajateljev Zbranih del Alberta Einsteina, ki so za\xc4\x8dela izhajati leta 1987, po pravem detektivskem podvigu na\xc5\xa1el 500 dotlej neznanih pisem. Na podlagi teh pisem je bilo mogo\xc4\x8de dobiti o mladem Einsteinu precej bolj zaokro\xc5\xbeeno sliko. Pisma so odkrila, da je imel z Mari\xc4\x87evo januarja 1902 nezakonsko h\xc4\x8derko Lieserl, za katero se je izgubila vsaka sled. Ali je zgodaj umrla, ali je odrasla pri Milevinih sorodnikih, ali pa sta jo star\xc5\xa1a dala v posvojitev.\n_START_SECTION_\nZa\xc4\x8detek\n_START_PARAGRAPH_\nV prvi objavi \xc2\xbb\xc4\x8dude\xc5\xbenega\xc2\xab\xc2\xa0leta 1905 je Einstein postavil domnevo, da je svetloba sestavljena iz majhnih delcev, svetlobnih kvantov - \xc4\x8deprav je takrat vladala splo\xc5\xa1na enotnost glede valovne narave svetlobe.Takrat je fizik Maxwell  predvideval da svetloba potuje po snovi eter. V svoji drugi objavi je Einstein razlo\xc5\xbeil Brownovo gibanje kot statisti\xc4\x8dno gibanje delcev, namre\xc4\x8d molekul, katerih obstoja v tistem \xc4\x8dasu \xc5\xa1e niso zagotovo potrdili. V tretjem delu je Einstein skoraj v popolnosti razvil posebno teorijo relativnosti. V dodatku je proti koncu leta 1905 sledila tudi ena\xc4\x8dba E = mc\xc2\xb2. Einsteinovega dose\xc5\xbeka ne zmanj\xc5\xa1a dejstvo, da so bile \xc5\xa1tevilne ena\xc4\x8dbe teorije relativnosti znane \xc5\xbee pred njegovimi objavami. Kajti \xc5\xa1ele Einsteinove fizikalne razlage so dale koli\xc4\x8dinam in zvezam med njimi smisel. V objavah iz leta 1905 se ka\xc5\xbeejo nekatere zna\xc4\x8dilnosti Einsteinovega znanstvenega dela: pogledal je v ozadje na videz zanesljivih in splo\xc5\xa1no uveljavljenih predpostavk in zbral dovolj poguma, da je ovrgel obi\xc4\x8dajne poglede ter jih nadomestil z novimi presenetljivimi razlagami. Pri tem je izhajal iz malo\xc5\xa1tevilnih eksperimentalnih rezultatov in brez predsodkov delal brezkompromisne logi\xc4\x8dne zaklju\xc4\x8dke. Njegov miselni tok lahko pogosto prika\xc5\xbeemo na nekaj straneh z relativno majhno matemati\xc4\x8dno zahtevnostjo. Nato je leta 1915 odkril in leta 1916 objavil splo\xc5\xa1no teorijo relativnosti ter vpeljal kozmolo\xc5\xa1ko konstanto. Leta 1917 pa je razvil teorijo, da je prostor-\xc4\x8das ukrivljen, kar so uspeli dokazati le dve leti po objavi teorije._NEWLINE_Edwin Hubble leta 1929 odkril, da se Vesolje \xc5\xa1iri, in tako dokazal, da je bila Einsteinova kozmolo\xc5\xa1ka konstanta napa\xc4\x8dna. Druga Einsteinova zmota pa je bila, da je s pomaga\xc4\x8dema v trojici EPR posku\xc5\xa1al dokazati, da kvantna mehanika ni nekaj glavnega v fiziki in da prevladuje zdravi razum, ne pa prepletanje delcev, interferenca itd. Pozneje je moral priznati kvantno mehaniko kot nekaj vodilnega v fiziki, ker se je ujemala s teorijo relativnosti.\n_START_SECTION_\nPoimenovanja\n_START_PARAGRAPH_\nPo njem se imenuje asteroid glavnega pasu 2001 Einstein.'